﻿ Preuzeto sa [www.pravno-informacioni-sistem.rs](http://www.pravno-informacioni-sistem.rs/)

**Redakcijski prečišćen tekst**

Na osnovu člana 46. stav 2. Zakona o policiji („Službeni glasnik RS”, broj 6/16),

Ministar unutrašnjih poslova donosi

**PRAVILNIK**

**o načinu ponašanja i ličnom izgledu policijskih službenika i drugih zaposlenih u Ministarstvu unutrašnjih poslova**

"Službeni glasnik RS", br. 13 od 14. februara 2018, 83 od 27. avgusta 2021.

I. UVODNA ODREDBA

Član 1.

Ovim pravilnikom uređuje se način ponašanja i lični izgled policijskih službenika i drugih zaposlenih u Ministarstvu unutrašnjih poslova (u dalјem tekstu: Ministarstvo).

II. OPŠTE ODREDBE O PONAŠANјU POLICIJSKIH SLUŽBENIKA I DRUGIH ZAPOSLENIH

Član 2.

Policijski službenici i drugi zaposleni dužni su da se na radu i van rada ponašaju tako da ne štete ugledu Ministarstva i ugledu drugih policijskih službenika i zaposlenih u Ministarstvu.

Član 3.

Pored dužnosti i ovlašćenja propisanih zakonom, propisima donetim na osnovu zakona i Kodeksom policijske etike, policijski službenici i drugi zaposleni u Ministarstvu dužni su da:

1) u službenim odnosima sa građanima budu pristojni, nepristrasni, objektivni, odmereni i odlučni;

2) sa dužnom pažnjom pružaju pomoć građanima;

3) u svakoj prilici čuvaju lični ugled i ugled Ministarstva;

4) iskazuju međusobno poštovanje časti i ugleda, razvijaju i učvršćuju dobre međulјudske odnose, saradnju i pozitivnu radnu atmosferu;

5) poštuju i sa uvažavanjem se obraćaju starijem po zvanju, činu i starešinstvu uz iskazivanje poštovanja hijerarhijske strukture u Ministarstvu.

Član 4.

Rukovodioci i starešine dužni su da ličnim izgledom, zalaganjem i radom daju primer drugim policijskim službenicima i zaposlenima, a posebno da:

1) poštuju dostojanstvo, čast i ugled policijskih službenika i drugih zaposlenih i omogućuju im ostvarivanje njihovih prava;

2) ulažu svoje sposobnosti, znanje i iskustvo radi izvršavanja postavlјenih zadataka;

3) se staraju o disciplini policijskih službenika i drugih zaposlenih;

4) stvaraju uslove i pozitivnu radnu atmosferu tako da se u toku rada izrazi radna sposobnost svakog policijskog službenika i zaposlenog.

Član 5.

Policijskim službenicima i drugim zaposleni na radu i van rada nije dozvolјeno da:

1) primaju novčane nagrade i poklone od drugih organa, organizacija ili pojedinaca, osim u slučajevima kada je davanje takve vrste nagrade propisano zakonom ili propisom donetim na osnovu zakona;

2) privatni interes stave ispred javnog interesa;

3) se pridružuju i učlanjuju u organizacije i udruženja čiji bi cilјevi ili svrha nepovolјno uticali na izvršavanje službenih dužnosti, disciplinu ili ponašanje;

4) konzumiraju opojne droge i druge psihoaktivne supstance;

5) dolaze na rad pod uticajem alkohola, i konzumiraju alkohol dok su u uniformi**;\***

**6) objavlјuju fotografije, odnosno video snimke u uniformi, odnosno građanskom odelu, sa radnog mesta ili iz radnog prostora ili drugog mesta i prostora sa kog se posredno ili neposredno mogu identifikovati kao policijski službenici ili drugi zaposleni u Ministarstvu, na način kojim se narušava ugled Ministarstva;\***

**7) objavlјuju fotografije, odnosno video snimke sredstava Ministarstva, na osnovu kojih se posredno ili neposredno mogu identifikovati kao policijski službenici ili drugi zaposleni u Ministarstvu, na način kojim se narušava ugled Ministarstva;\***

**8) objavlјuju tekstove, komentare, video ili audio snimke neprimerenog sadržaja kojima se narušava ugled Ministarstva.\***

\*Službeni glasnik RS, broj 83/2021

Član 6.

Radi uspešnog izvršavanja poslova radnog mesta, policijski službenici i drugi zaposleni dužni su da razvijaju i neguju kolegijalne i profesionalne odnose koji se ogledaju u međusobnom poverenju, poštovanju, razumevanju i pomaganju, a naročito da u vršenju službene dužnosti priteknu u pomoć drugim policijskim službenicima ili zaposlenima koji se nađe u situaciji u kojoj im je pomoć potrebna.

Međusobni odnosi policijskih službenika i drugih zaposlenih ne smeju da štete uspešnom izvršavanju poslova radnog mesta i službenih zadataka.

Policijski službenici i drugi zaposleni razgovaraju glasom normalne jačine, bez povišenih tonova, tako da se ne vređa ničije dostojanstvo.

III. POSEBNE ODREDBE O PONAŠANјU POLICIJSKIH SLUŽBENIKA

**Oslovlјavanje, pozdravlјanje, obraćanje i predstavlјanje**

Član 7.

Policijski službenici se međusobno oslovlјavaju sa „Gospodine/Gospođo”, dodajući funkciju, čin ili zvanje.

Svakom starijem po funkciji, činu ili zvanju, policijski službenik obraća se uz persiranje (sa „Vi”).

Svakog građanina, policijski službenik oslovlјava sa „Gospodine/Gospođo” i obraća mu se uz persiranje (sa „Vi”). Vojna lica u uniformi mogu se oslovlјavati po činu koji imaju, ili samo sa „Gospodine/Gospođo”.

Stariji policijski službenik, može da oslovi mlađeg samo po imenu, prezimenu ili po činu/zvanju, obraćajući mu se uz persiranje (sa „Vi”).

Na poziv starijeg, policijski službenik odgovara sa „Izvolite gospodine/gospođo”, dodajući funkciju, čin ili zvanje, ako je posredno pozvan sa „Gospodine/Gospođo, dodajući funkciju, čin ili zvanje, javlјam se po Vašem naređenju/nalogu”, ako je upućen od strane drugog policijskog službenika sa „Gospodine/Gospođo, dodajući funkciju, čin ili zvanje, javlјam se po naređenju/nalogu, dodajući funkciju, čin ili zvanje lica po čijem naređenju/nalogu se javlјa”.

Član 8.

Policijski službenici koji se ne poznaju, predstavlјaju se jedan drugome, saopštavanjem imena, prezimena, naziva radnog mesta i organizacione jedinice u kojoj rade.

Prvi se predstavlјa policijski službenik koji je mlađi po činu/zvanju ili funkciji.

Mlađi pruža ruku da bi se rukovao sa starijim tek kad to učini stariji policijski službenik.

Predstavlјanje se uvek vrši u stojećem stavu, oni koji su do tada sedeli, ustaju, osim u slučajevima kada je to neizvodlјivo.

Član 9.

Kada je potrebno da se policijski službenik obrati drugom policijskom službeniku koji se nalazi zajedno sa starijim policijskim službenikom, prethodno će zamoliti starijeg da mu to odobri sa „Gospodine/Gospođo, dodajući funkciju, čin ili zvanje, dozvolite mi da se obratim, dodajući funkciju, čin ili zvanje licu kome treba da se obrati”.

Kada se policijski službenik pridružuje grupi policijskih službenika, predstavlјa se najstarijem među njima.

Član 10.

Policijski službenici se međusobno pozdravlјaju i otpozdravlјaju, uobičajenim građanskim pozdravom u odnosu na doba dana.

Mlađi policijski službenik pozdravlјa starijeg, a stariji mu otpozdravlјa, u svim prilikama kada se susreću ili kada dolaze u neposredni kontakt.

Ako su policijski službenici istog položaja (funkcije), čina ili zvanja, pozdravlјaju se uzajamno i istovremeno.

Uniformisani policijski službenici pozdravlјaju i otpozdravlјaju, na način propisan strojevim pravilima policije.

**Ponašanje policijskih službenika u kancelarijama i drugim službenim prostorijama**

Član 11.

Kad policijski službenik treba da uđe u kancelariju starijeg policijskog službenika, prijavlјuje se određenom zaposlenom (tehničkom sekretaru, dežurnom i sl.), a gde takvog zaposlenog nema, kuca na vrata i ulazi po dobijenom odobrenju.

Kad policijski službenik uđe u kancelariju starijeg pozdravlјa čim uđe i zatvara vrata, a kad se završi razgovor, iz kancelarije izlazi po odobrenju starijeg.

Član 12.

Kad stariji policijski službenik uđe u kancelariju mlađeg, mlađi ustaje i pozdravlјa ga. Kad stariji policijski službenik izlazi iz kancelarije mlađi ustaje i stoji dok stariji ne napusti kancelariju.

Policijski službenici koji rade u istoj kancelariji pozdravlјaju se u toku radnog vremena samo pri dolasku na rad i pri odlasku sa rada.

U kancelarijama i drugim prostorijama u kojima rade zajedno stariji i mlađi policijski službenici, mlađi se mogu starijima obraćati sedeći.

Policijski službenici, stariji i mlađi, koji se za vreme rada susreću više puta pozdravlјaju se, po pravilu, samo prilikom prvog susreta i pri odlasku sa rada.

Član 13.

Na službenom sastanku koji se održava u zatvorenoj prostoriji, rukovodioca koji rukovodi sastankom svi učesnici pozdravlјaju ustajanjem, na početku i na kraju sastanka, kad izlazi iz prostorije. Ukoliko se sastanak održava napolјu, najstariji policijski službenik postrojava ostale i predaje raport rukovodiocu koji rukovodi sastankom, ako se drukčije ne naredi.

U prostorijama i prostorima gde se obavlјa nastava, obuka, bojevo gađanje ili u trpezarijama, radionicama, dežurnim službama i drugim radnim prostorijama gde bi prekidom rada moglo dođi do prouzrokovanja štetnih posledica, kada u njih ulazi rukovodilac ili stariji, odgovorni policijski službenik u prostoriji ga pozdravlјa i po potrebi predaje raport, dok ostali policijski službenici ne ustaju i ne prekidaju rad.

**Kretanje policijskih službenika u grupi**

Član 14.

U društvu sa starijim, mlađi policijski službenik ide sa leve strane. Ako zajedno idu tri policijska službenika, najstariji se nalazi u sredini, drugi po starešinstvu se kreće sa njegove desne strane i najmlađi sa njegove leve strane. Po istom principu, policijski službenici se kreću i kada idu u grupi više od tri.

**Smotra**

Član 15.

Smotrom se, po pravilu, ostvaruje uvid u:

1) lični izgled policijskih službenika, nošenje, održavanje i čuvanje uniforme, opreme i drugih sredstava na ličnom zaduženju policijskih službenika;

2) stanje oružja, municije, opreme i drugih tehničkih sredstava organizacione jedinice;

3) stanje unutrašnjeg reda i higijene u službenim prostorijama;

4) stanje službenih pasa i konja, njihovog fizičkog izgleda, stanje hrane, ispravnosti i čistoće opreme i objekata smeštaja.

Prilikom smotre, policijski službenici treba da budu obrijani, uredno potšišani, a uniforma policijskih službenika čista, ispeglana i odgovarajuće veličine. Oružje, municija, oprema i druga sredstva na ličnom zaduženju treba da budu u skladu sa propisanim načinom čuvanja i održavanja.

Rukovodilac koji vrši smotru ili policijski službenik koga on odredi, ukazuje na uočene nedostatke i nepravilnosti i naređuje da se otklone odmah ili do roka koji odredi.

**Raport**

Član 16.

Dežurni policijski službenik rukovodiocu organizacione jedinice, po pravilu raport predaje na početku radnog vremena, a ostalim rukovodiocima u organizacionoj jedinici samo kada je rukovodilac organizacione jedinice odsutan.

Član 17.

Rukovodilac organizacione jedinice ili uniformisani policijski službenik koga on ovlasti, kada je planiran ili najavlјen dolazak, dužan je da preda raport:

1) ministru unutrašnjih poslova;

2) državnom sekretaru Ministarstva;

3) direktoru policije, zameniku ili pomoćniku direktora policije;

4) načelniku ili komandantu organizacione jedinice u sedištu Direkcije policije

5) načelniku policijske uprave.

Kada dolazak rukovodilaca iz stava 1. ovog člana, nije planiran ili najavlјen, raport predaje dežurni policijski službenik.

Član 18.

Raport se, po pravilu, predaje pri ulasku u službene prostorije organizacione jedinice, ako je isklјučena mogućnost da se sa sadržajem raporta upoznaju nepozvana lica. U protivnom, raport se predaje po ulasku u službene prostorije organizacione jedinice.

Kada je jedinica policije postrojena za doček, pozdravlјanje jedinicom i predaja raporta vrši se po propisanom pravilu policije.

**Proslave, svečanosti, žalosti i sahrane**

Član 19.

U svečanim prilikama policijski službenici koji učestvuju u proslavama i svečanostima nose svečanu uniformu.

Član 20.

Policijski službenik koji izgubi život pri obavlјanju ili povodom obavlјanja policijskih poslova i zadataka, sahraniće se sa pogrebnim počastima, ako to želi njegova porodica.

O sahrani policijskog službenika stara se rukovodilac organizacione jedinice ili policijski službenik koga on odredi, u dogovoru sa porodicom. U ime organizacione jedinice od pokojnika se oprašta policijski službenik koga odredi rukovodilac organizacione jedinice.

Za sahranu policijskog službenika, po pravilu, određuje se:

1) počasna jedinica policije;

2) počasna pratnja;

3) pogrebna kola ili lafet;

4) određeni broj policijskih službenika za nošenje nadgrobnog znaka, odlikovanja, venaca i iznošenje kovčega;

5) orkestar policije.

Rukovodilac organizacione jedinice, odnosno rukovodilac počasne jedinice policije u toku sahrane, stara se da odavanje pogrebnih počasti ne remeti obavlјanje religioznih obreda.

Član 21.

Počasna jedinica policije, koju čini 10 do 30 policijskih službenika, na pogrebu ide peške. Broj policijskih službenika u počasnoj jedinica određuje rukovodilac organizacione jedinice.

U određeno vreme počasna jedinica i orkestar se postrojavaju okrenuti prema zgradi u kojoj se nalazi kovčeg sa posmrtnim ostacima. Pogrebna kola ili lafet sa počasnom pratnjom postavlјa se kod ulaza u zgradu.

Prilikom iznošenja kovčega, rukovodilac počasne jedinice policije komanduje „mirno” i „pozdrav”, a muzika svira odgovarajuću/prigodnu kompoziciju. Za vreme intoniranja odgovarajuće/prigodne kompozicije, uniformisani policijski službenici koji se nalaze van stroja pozdravlјaju rukom. Odgovarajuća/prigodna kompozicija se intonira sve dok se kovčeg ne stavi na pogrebna kola ili lafet, a nakon toga rukovodilac počasne jedinice daje znak orkestru da prekine sviranje i komanduje „mirno”. Ako je predviđeno da se na tom mestu održi oproštajni govor, pogrebna povorka se obrazuje i kreće kad se govor završi.

Ako se vrši kremacija, pogrebne počasti se mogu odati pre ili posle kremacije u dogovoru sa porodicom pokojnika.

Član 22.

Raspored policijskih službenika u pogrebnoj povorci određuje rukovodilac počasne jedinice policije u dogovoru sa porodicom pokojnika.

Do groblјa, odnosno do mesta gde će se pokojnik sahraniti, pogrebna povorka se kreće laganim korakom, a orkestar svira odgovarajuću/prigodnu kompoziciju.

Član 23.

Kad pogrebna povorka stigne na mesto sahrane, počasna jedinica i orkestar se postrojavaju okrenuti prema grobnom mestu. Ako je groblјe nepodesno za kretanje i postrojavanje, počasna jedinica i orkestar policije se mogu zaustaviti i postrojiti na pogodnom mestu koje nije mnogo udalјeno od grobnog mesta.

Pre spuštanja kovčega u grob počasna jedinica ispalјuje tri plotuna sa manevarskom municijom, posle toga rukovodilac počasne jedinice policije komanduje „pozdrav”, a orkestar intonira odgovarajuću/prigodnu kompoziciju.

Član 24.

U dogovoru sa porodicom, ako to porodica želi, zastava Republike Srbije polaže se na odar, tako što se njome pokriva kovčeg po dužini, i to tako da se gornje polјe zastave nalazi s leve strane, spreda gledano.

Nakon počasne palјbe, dva policijska službenika iz počasne pratnje skidaju zastavu sa kovčega, savijaju je i predaju komandiru počasne jedinice, a komandir porodici preminulog.

IV. LIČNI IZGLED POLICIJSKIH SLUŽBENIKA I DRUGIH ZAPOSLENIH

Član 25.

Zaposleni na radno mesto dolaze prikladno i uredno odeveni, primereno poslovima koje obavlјaju. Svojim ličnim izgledom i načinom odevanja ne smeju narušavati ugled Ministarstva.

Neprikladnom odećom smatraju se naročito: kratke pantalone, pocepan džins, džins sa upadlјivim aplikacijama, odeća sa velikim dekolteom, bretelama, otvorima na leđima, stomaku i drugim delovima tela, neprimereno kratke suknje i halјine, suknje i halјine sa velikim šlicevima koji otkrivaju delove tela, providna odeća, odeća sa upadlјivim aplikacijama, nepristojnim i provokativnim sadržajem, sportska odeća i papuče.

Zaposlena može biti diskretno našminkana, sa primerenim nakitom.

Zabranjeno je nošenje pirsinga i drugih neprikladnih modnih detalјa na vidnim mestima.

Nije dozvolјeno da tetovaže budu na vidlјivim delovima tela, a ukoliko postoje treba da budu pokrivene odećom.

Pravila iz stava 1–5. ovog člana ne primenjuju se u slučaju kada je to neophodno zbog operativnog rada na terenu.

Član 26.

Policijski službenici u statusu ovlašćenih službenih lica i pripadnici vatrogasno-spasilačkih jedinica koji policijske ili druge unutrašnje poslove obavlјaju u uniformi (u dalјem tekstu: uniformisani policijski službenici) dužni su da se pridržavaju propisa o nošenju uniforme.

Uniforma mora biti uvek uredna, čista i ispeglana. Zabranjeno je prekrajanje i menjanje oblika delova uniforme, kombinovano nošenje uniforme i građanskog odela, kao i nošenje drugih oznaka osim propisanih.

Prilikom obavlјanja policijskih ili drugih unutrašnjih poslova na terenu, uniformisani policijski službenici ženskog pola, po pravilu, nosi pantalone.

Prilikom obavlјanja poslova iz stava 1. ovog člana, dozvolјen je drugačiji način odevanja o čemu odlučuje rukovodilac organizacione jedinice.

Član 27.

Uniformisani policijski službenik ne može da nosi bradu, a može da nosi brkove, koji ne smeju da prelaze visinu linije gornje usne.

Ostali zaposleni koji policijske i druge unutrašnje poslove obavlјaju u građanskom odelu, mogu nositi brkove i bradu u prirodnoj boji.

Brkovi i brada, ako se nose, moraju biti uređeni i čisti i takve veličine dlake da ne izazivaju veliku pažnju, odnosno da ne izlaze van volumena lica. Dugačke brade nisu primerene.

Uniformisani policijski službenik dužan je da održava kosu urednom, tako da kosa ne pokriva ušnu školјku i ne pada na kragnu, kao i da zulufi ne prelaze početak resice ušne školјke.

Uniformisani policijski službenici ženskog pola dužni su da vode računa da im kosa ne pada preko ramena. Duža kosa vezuje se prikladnom gumicom i pričvršćuje šnalom neupadlјivih boja i oblika. Šiške ne smeju da vire ispod oboda šešira ili kačketa.

Ukoliko se policijski službenici i drugi zaposleni farbaju, kosa, brkovi i brada moraju da budu u prirodnim nijansama boja.

Uniformisani policijski službenici i drugi zaposleni ne mogu da imaju dugačke nokte, ni nokte obojene različitim i fluorescentnim bojama.

Član 28.

Uniformisani policijski službenik ne može da nosi vidlјivo istaknute narukvice, ogrlice ili lančiće, osim jednog prstena, odnosno burme na ruci.

Uniformisani policijski službenik ne može da nosi minđuše. Uniformisani policijski službenici ženskog pola ne mogu da nose više od jednog para minđuša, neupadlјivog oblika, boje i veličine.

Član 29.

Uniformisani policijski službenik na javnom mestu u uniformi, može da nosi rokovnik ili notes, tašnu, manji kofer ili paket, a sportske rekvizite u odgovarajućim futrolama i rančevima, bez upadlјivih amblema i aplikacija, čije je boja prilagođena boji uniforme.

Na javnom mestu, uniformisani policijski službenik ne može da nosi naočare za sunce upadlјivih boja i oblika, uređaje sa slušalicama za reprodukciju zvuka i slike, osim uređaja za razgovor mobilnim telefonom slobodnih ruku, kao i razne kese, džakove, veće pakete i druge predmete, osim kada je to potrebno radi vršenja policijskih i drugih unutrašnjih poslova.

Prilikom neposrednog kontakta sa građanima, ukoliko policijski službenik i drugi zaposleni nosi naočare za sunce, iste skida, osim ako se ne radi o naočarama za sunce sa dioptrijom.

Član 30.

Zaposleni koji policijske i druge unutrašnje poslove obavlјa u javnosti, ne sme da puši i da komunicira sa građanima sa cigaretom u ruci ili ustima. Ukoliko zaposleni puši, izabraće prikladan trenutak i mesto gde nije upadlјiv i uočlјiv građanima, uz poštovanje odredbi zakona kojim se uređuje upotreba duvanskih proizvoda.

Zaposleni iz stava 1. ovog člana, posebno uniformisani policijski službenik, dužan je da prilikom konzumiranja hrane i bezalkoholnog pića vodi računa da to obavlјa diskretno i u vreme pauze, na predviđenom mestu ili mestu koje nije previše izloženo javnosti.

Za vreme komunikacije sa građanima, policijski službenik i drugi zaposleni ne sme da žvaće žvakaću gumu.

V. ZAVRŠNA ODREDBA

Član 31.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.

01 broj 930/18-3

U Beogradu, 14. februara 2018. godine

Ministar unutrašnjih poslova,

dr **Nebojša Stefanović,** s.r.